**1ος Πανελλήνιος Διαγωνισμός Εκπαιδευτικής Ρομποτικής για παιδιά Δημοτικού**

**Θέμα: «Η δική μου πόλη»**

Διοργάνωση WRO Hellas: [www.wrohellas.gr](http://www.wrohellas.gr)

Υπό την Αιγίδα του Υπουργείου Παιδείας & Θρησκευμάτων

**Προς Εκπαιδευτικούς Πρωτοβάθμιας Εκπαίδευσης**

*Αγαπητές φίλες/ Αγαπητοί φίλοι*

Θα θέλαμε μαζί με τις καλύτερες ευχές μας για τη σχολική χρονιά που ξεκίνησε, να σας ενημερώσουμε για τη διοργάνωση του **1ου Πανελλήνιου Διαγωνισμού Εκπαιδευτικής Ρομποτικής** αποκλειστικά για μαθητές του Δημοτικού, ηλικίας 8-12 ετών, που θα ξεκινήσει τέλη Οκτωβρίου 2014 και θα ολοκληρωθεί τον Φεβρουάριο 2015.

Οι συμμετοχές ανά περιφέρεια είναι περιορισμένες, γι΄ αυτό είναι σημαντικό να δηλώσετε άμεσα την ομάδα σας. Οι εκπαιδευτικοί που θα δηλώσουν συμμετοχή έχουν δικαίωμα να σχηματίσουν όσες ομάδες επιθυμούν και η κάθε ομάδα μπορεί να αποτελείται από 3 έως 6 άτομα.

Κάθε ομάδα, θα παραλάβει το ειδικό **εκπαιδευτικό πακέτο**, ευγενική χορηγία του Ομίλου ΟΤΕ – COSMOTE, με οδηγίες και υλικά όπως επεξεργαστή, αισθητήρες και δομικά στοιχεία για την ολοκλήρωση της κατασκευής (WeDo). Ως γλώσσα προγραμματισμού θα χρησιμοποιηθεί η Scratch (<http://scratch.mit.edu>).

Οι ομάδες θα χρησιμοποιήσουν τα εκπαιδευτικά πακέτα για να σχεδιάσουν, να εφαρμόσουν, και να κατασκευάσουν μια ολοκληρωμένη ρομποτική κατασκευή-μοντέλο, η οποία θα πρέπει να προσομοιώνει το θέμα του διαγωνισμού «Η δική μου πόλη».

**Ειδικά εκπαιδευμένοι συνεργάτες** του εκπαιδευτικού Μη Κερδοσκοπικού Οργανισμού WRO Hellas, θα οργανώσουν σε συνεργασία με την εκάστοτε περιφέρεια εκπαίδευσης, εκπαιδευτικές ημερίδες για τους εκπαιδευτικούς ανά περιφέρεια, με στόχο να τους ενημερώσουν και να τους παρουσιάσουν τον σχεδιασμό και την κατασκευή του ρομποτικού μοντέλου.

Ο Διαγωνισμός ολοκληρώνεται τον **Φεβρουάριο του 2015**. Η αξιολόγηση του έργου κάθε ομάδας θα πραγματοποιηθεί από έγκριτη επιτροπή ειδικών επιστημόνων. Λεπτομέρειες για τον τελικό θα λάβετε σε ξεχωριστή ενημέρωση.

Ο κάθε μαθητής- μέλος των **3 πρώτων ομάδων** του Διαγωνισμού, δηλαδή εκείνωνπου θα συλλέξουν τους περισσότερους βαθμούς, θα κερδίσει:

Μέλη 1ης Ομάδας: Laptop

Μέλη 2ης Ομάδας: Tablet

Μέλη 3ης Ομάδας: Φωτογραφική Μηχανή

Ο αριθμός συμμετοχών ανά περιφέρεια είναι περιορισμένος, γι΄ αυτό δηλώστε έγκαιρα τη συμμετοχή σας, καθώς θα τηρηθεί σειρά προτεραιότητας! Καταληκτική ημερομηνία δηλώσεων συμμετοχής: 15/12/2014.

**Τα πλεονεκτήματα της συμμετοχής στο Διαγωνισμό είναι μοναδικά!**

Οι δάσκαλοι και τα παιδιά, σχηματίζοντας ομάδες, μαθαίνουν να επικοινωνούν και να συνεργάζονται με σκοπό τη δημιουργική επίλυση ποικίλων προβλημάτων, την ανακαλυπτική-διερευνητική μάθηση, τη δημιουργική εμπλοκή των εκπαιδευόμενων στην ανακάλυψη της λύσης, κάνοντας χρήση της σύγχρονης τεχνολογίας.

Ο Πανελλήνιος Διαγωνισμός διεξάγεται στο πλαίσιο της ευρύτερης προσπάθειας διάδοσης της νέας εκπαιδευτικής μεθόδου **STEM** (Science-Technology-Engineering-Mathematics) στον τρόπο διδασκαλίας και εκπαίδευσης. Μακροπρόθεσμα, η STEM μπορεί να δώσει ευκαιρίες για την ανάπτυξη δεξιοτήτων, ενθαρρύνοντας τα παιδιά να απαντούν σε ερωτήματα και να εμπλέκονται σε διαδραστικές δραστηριότητες με θέματα την επιστήμη, τα μαθηματικά, τη μηχανική και την τεχνολογία.

Με τη συμμετοχή σας, θα γίνετε αρωγοί της κοινής πρωτοβουλίας που έχει στόχο να μεταφέρει στους μαθητές, από τις πρώτες τάξεις του δημοτικού σχολείου, έννοιες και αξίες όπως ομαδικότητα, ευγενής συναγωνισμός, πρόοδος, καινοτομία, τεχνολογία, δημιουργικότητα, επίλυση προβλημάτων, συνεισφέροντας έτσι ενεργά στη μεγάλη προσπάθεια για ένα ελπιδοφόρο αύριο της πατρίδας μας!

Αναμένουμε με ενθουσιασμό τη δική σας ανταπόκριση!

**Δηλώστε σήμερα** **συμμετοχή** στον 1ο Πανελλήνιο Διαγωνισμό Εκπαιδευτικής Ρομποτικής για παιδιά του Δημοτικού με θέμα «Η δική μου πόλη»!

**Για περισσότερες πληροφορίες και εγγραφές:**

**Τηλ. 210 6779801** / **Email:** info@wrohellas.gr / **Site:** [www.wrohellas.gr](http://www.wrohellas.gr) / **FB Page:** WROHellas

*Με εκτίμηση*

Σομαλακίδης Ιωάννης

Πρόεδρος WRO Hellas

*Ο 1ος Πανελλήνιος Διαγωνισμός Εκπαιδευτικής Ρομποτικής για παιδιά Δημοτικού με θέμα «Η δική μου πόλη», υλοποιείται υπό την Αιγίδα του Υπουργείου Παιδείας & Θρησκευμάτων (επισυνάπτεται το σχετικό έγγραφο).*

*Διοργανώνεται από τον Μη Κερδοσκοπικό Οργανισμό WRO Hellas (οργανισμός Εκπαιδευτικής Ρομποτικής, Επιστήμης, Τεχνολογίας και Μαθηματικών – STEM) με την ευγενική χορηγία του Ομίλου ΟΤΕ – COSMOTE.*